Regionsudvalgets udtalelse om »Kommissionens forslag til Rådets beslutning om et flerårigt rammeprogram for aktioner inden for energisektoren (1998-2002) og dertil knyttede foranstaltninger [Kommissionens forslag til Rådets beslutning om et flerårigt rammeprogram for aktioner inden for energisektoren (1998-2002), Kommissionens forslag til Rådets beslutning om vedtagelse af et flerårigt program til fremme af vedvarende energi i Fællesskabet (1998-2002), Kommissionens forslag til Rådets beslutning om vedtagelse af et flerårigt program for fremme af energieffektiviteten (1998-2002), Kommissionens forslag til Rådets beslutning om vedtagelse af et flerårigt program for teknologiske aktioner til fremme af ren og effektiv udnyttelse af fast brændsel (1998-2002)]« (98/C 315/01)

REGIONSUDVALGET har -

under henvisning til Kommissionens forslag til Rådets beslutning om et rammeprogram for aktioner inden for energisektoren og dertil knyttede foranstaltninger (1998-2002) (),

under henvisning til Rådets beslutning af 4. februar 1998 om i overensstemmelse med EF-traktatens artikel 198 C, første afsnit, at anmode om Regionsudvalgets udtalelse (frivillig høring),

under henvisning til præsidiets beslutning af 12. marts 1998 om at overdrage udtalelsens forberedelse til Underudvalg 4 »Fysisk Planlægning, Bypolitik, Energi, Miljø«,

under henvisning til Underudvalg 4's forslag til Regionsudvalgets udtalelse (CdR 56/98 rev.), som blev vedtaget enstemmigt efter hasteproceduren af Underudvalg 4 den 22. april 1998 med Loke Mernizka som ordfører -

på den 24. plenarforsamling den 15. og 16. juli 1998 (mødet den 16. juli) vedtaget følgende udtalelse.

1. Indledning

1.1. Rådet har pålagt Europa-Kommissionen () inden udgangen af 1997 at gennemføre en undersøgelse af koordineringen af samtlige relevante programmer i energisektoren og inden udgangen af 1997 at forelægge en meddelelse om samtlige EF-programmer med energipolitisk indhold.

1.2. Rådet har desuden opfordret Kommissionen til at forelægge forslag til forbedring af gennemsigtigheden og koordineringen samt et energipolitisk rammeprogram.

1.3. Kommissionens meddelelse »Samlet oversigt over energipolitik og energiforanstaltninger« () er et første skridt på vejen mod den ønskede fuldstændige analyse af energirelevante programmer.

1.4. Kommissionen vedtog det foreliggende flerårige rammeprogram i november 1997 og forelagde det for Rådet (energiministrene) den 8. december 1997. Energiministrene tog programmet til efterretning og sendte det til yderligere behandling i Rådets organer.

2. Det flerårige rammeprograms indhold

2.1. Kommissionen foreslår for perioden 1998-2002 at opstille et rammeprogram for EF's foranstaltninger på energiområdet. Rammeprogrammet skal især bidrage til opfyldelse af følgende prioriterede mål:

- garantere forsyningssikkerheden på energiområdet;

- sikre konkurrenceevnen;

- gøre udviklingen på energimarkedet mere forenelig med ønsket om at beskytte miljøet.

2.2. Rammeprogrammet skal afvikles i form af 6 særprogrammer, som enten er tværgående programmer eller temaprogrammer, og der skal afsættes følgende midler:

>TABELPOSITION>

De nævnte beløb er maksimumsbeløb for rammeprogrammets løbetid og omfatter finansiering af de egentlige foranstaltninger samt personale- og administrationsudgifter.

2.3. Programmets indførelse skal bl.a. lette administrationen og fremme en gennemsigtig og omkostningseffektiv anvendelse af ressourcerne for derigennem at muliggøre en mere effektiv udnyttelse af de disponible budgetmidler.

2.4. Under forvaltningen af rammeprogrammet bistås Kommissionen af et rådgivende udvalg bestående af repræsentanter for medlemsstaterne og med Kommissionens repræsentant som formand. Kommissionen skal tage størst muligt hensyn til udvalgets udtalelser.

2.5. Kommissionen skal hvert år gøre status over gennemførelsen af rammeprogrammet og dets særprogrammer, ligesom den skal evaluere gennemførelsen, den generelle gennemslagskraft og bidraget til EF-politikkens mål samt prioriteringen og budgetmidlernes relevans; Kommissionen skal om nødvendigt fremlægge forslag om en tilpasning.

2.6. I programmets tredje år skal Kommissionen lade uafhængige eksterne eksperter foretage en omfattende evaluering af den EF-aktion, som gennemføres inden for programmet. Resultaterne skal meddeles Rådet, Det Økonomiske og Sociale Udvalg og Regionsudvalget.

3. Principiel vurdering af det flerårige rammeprogram

3.1. Regionsudvalget udtrykker tilfredshed med indførelsen af et rammeprogram for energipolitiske aktioner. Det forventer, at en mere integreret, gennemsigtig og effektiv strategi vil muliggøre en mærkbar rationalisering af samtlige aktiviteter og programmer, en forenkling af procedurerne og udnyttelse af synergieffekter.

3.2. Regionsudvalget deler den opfattelse, at en effektiv energipolitik nødvendiggør en koncentration af aktionerne og en fokusering på målene forsyningssikkerhed, konkurrenceevne og miljøbeskyttelse. Det skal imidlertid kraftigt understreges, at traktaterne ikke giver Kommissionen energipolitiske beføjelser. Alle tiltag skal derfor være i overensstemmelse med subsidiaritetsprincippet.

3.3. Regionsudvalget støtter målet om størst mulig kohærens, hvilket forudsætter en høj grad af effektivitet i beslutningsprocesserne. Derfor støtter Regionsudvalget tanken om at lade ét enkelt udvalg bistå med rammeprogrammets gennemførelse. Regionsudvalget finder det imidlertid nødvendigt også at tildele dette udvalg beslutningsbeføjelser og at lade det understøtte af faglige udvalg (ekspertorganer) for særprogrammerne med en klar kompetenceafgrænsning. Regionsudvalget går ind for at inddrage regionale og lokale myndigheder i disse beslutningsprocesser.

3.4. Regionsudvalget støtter principielt en forøgelse af de finansielle midler, således at de politiske prioriteter på energiområdet kan konkretiseres. Det lægger særlig vægt på udgifterne til fremme af vedvarende energi (ALTENER-programmet) og til støtte af energieffektivitet (SAVE-programmet), fordi man herigennem kan udnytte det største potentiale for oprettelse af arbejdspladser og for miljøbeskyttelse.

3.5. Regionsudvalget udtrykker tilfredshed med en regelmæssig (årlig) evaluering af aktiviteterne samt forslaget om at lade uafhængige sagkyndige foretage en omfattende evaluering af gennemførelsen af de EF-aktioner, der iværksættes som led i rammeprogrammet. Dette vil muliggøre en hurtig tilpasning til nye udviklinger.

3.6. Regionsudvalget udtrykker tilfredshed med oprettelsen af et netværk mellem de berørte generaldirektører. Herved opnås der en sammenhæng med programmer inden for andre generaldirektorater, hvorigennem der også finansieres aktiviteter på energiområdet. Dette vil forbedre koordineringen og gennemsigtigheden (jf. tillige 4.4.4).

4. Indhold og vurdering af det flerårige rammeprograms enkelte bestanddele

4.1. Flerårige aktioner for undersøgelser, analyser, prognoser og anden dertil knyttet aktivitet inden for energisektoren

4.1.1. I samarbejde med medlemsstaterne skal der udarbejdes et program til regelmæssig overvågning af energimarkederne og energitendenserne, således at de energipolitiske beslutninger kan træffes på grundlag af en fælles analyse.

4.1.2. Regionsudvalget erkender betydningen af velunderbyggede oplysninger som grundlag for energipolitiske afgørelser. Derfor støtter det principielt disse initiativer. Regionsudvalget peger imidlertid - med sigte på størst mulig effektivitet og forebyggelse af overlapning - på det nødvendige i et snævert samarbejde med medlemsstaterne og hensyntagen til det allerede disponible, omfattende datamateriale.

4.2. Flerårigt program til fremme af det internationale energisamarbejde - SYNERGI

4.2.1. Programmet vedrører hjælp til udformning, udarbejdelse og gennemførelse af en energipolitik i tredjelande, fremme af et industrielt samarbejde mellem Fællesskabet og tredjelande samt styrkelse af koordineringen af Fællesskabets energiforanstaltninger over for tredjelande.

4.2.2. Der er tale om et igangværende program, som Kommissionen på baggrund af det nu forelagte rammeprogram har foreslået en forlængelse af indtil 31. december 1998. Energiministrene har fulgt dette kommissionsforslag og er blevet enige om bevillinger på 5 mio. ecu for 1998. Det flerårige program omfatter for 1998 et beløb på 7 mio. ecu, stigende til 7,57 mio. ecu i 2002.

4.2.3. Regionsudvalget udtrykker tilfredshed med SYNERGI-programmets målsætning og forlængelsen af dets løbetid til 31. december 2002. Det anser dog bevillinger på 5 mio. ecu for 1998 og de begrænsede forhøjelser for årene 1999-2002 for utilstrækkelige.

4.3. Flerårigt program til fremme af vedvarende energi i Fællesskabet - ALTENER II

4.3.1. ALTENER-programmets formål er at fremme brugen af miljøvenlige energikilder. ALTENER II omfatter ud over en udvidelse af ALTENER I-aktionerne tillige nye aktioner, som skal lette markedsindtrængningen samt gennemførelse, opfølgning og overvågning af EF-strategien for vedvarende energi.

4.3.2. Regionsudvalget opfatter dette program som et vigtigt fremtidsorienteret element i det flerårige rammeprogram.

4.3.3. Angående de nærmere enkeltheder henviser ØSU til sin udtalelse af 18. september 1997 ().

4.4. Flerårigt program for fremme af energieffektivitet - SAVE II

4.4.1. Rådet vedtog i december 1996 SAVE II-programmet som et af de tre vigtigste EU-omfattende programmer til fremme af energieffektiviteten. Det er det eneste EF-program, der udelukkende tager sigte på forbedring af energieffektiviteten.

Formålet er at fremme ikke blot undersøgelser, foranstaltninger til forbedring af erfaringsudveksling og særaktioner til forbedring af energiforvaltningen, men også sektorrelevante pilotaktioner til fremme af investeringer i energieffektivitet.

4.4.2. Regionsudvalget udtrykker tilfredshed med den foreslåede videreførelse af SAVE II-programmet indtil 2002, da dette er et af de vigtigste EF-instrumenter, som kan muliggøre et mærkbart bidrag til nedbringelse af CO2-emissionerne.

4.4.3. Regionsudvalget mener, at SAVE II-programmet tillige med ALTENER II med rette udgør et hovedpunkt i energirammeprogrammet. Dette gør det ifølge Regionsudvalget berettiget, at man forøger bevillingerne klækkeligt.

4.4.4. Regionsudvalget mener, at der er et presserende behov for en snæver sammenkædning med andre EF-programmer, som ligeledes direkte kan forbedre energieffektiviteten (især JOULE og THERMIE). I den forbindelse bør man undgå overlapninger og udnytte synergieffekter (jf. tillige 3.6).

4.5. Flerårigt program for teknologiske aktioner til fremme af ren og effektiv udnyttelse af fast brændsel - CARNOT

4.5.1. Med dette program vil man sætte skub i foranstaltninger, som skal fremme oprettelsen af et informationsnet og et strategisk samarbejde inden for industrien. Det omfatter ingen deciderede FTU-aktioner.

4.5.2. Fast brændsel vil være til rådighed i mange år fremover og vil også i fremtiden yde et vigtigt bidrag til dækning af energibehovet i og uden for EU. De verdensomspændende bestræbelser på at reducere de dertil knyttede emissioner af skadelige stoffer afhænger i vid udstrækning af effektiviteten af de benyttede energiomdannelsesmetoder.

4.5.3. Regionsudvalget mener, at fremme af rene og effektive teknologier bør tillægges særlig betydning. Det anser yderligere bestræbelser på at forbedre metoderne samt på intensivt samarbejde og formidling af informationer om marked og teknologier for presserende nødvendige. Det udtrykker derfor tilfredshed med det flerårige program og dets inkorporering i energirammeprogrammet.

4.6. Flerårige aktioner inden for nuklear sikkerhed og transport af radioaktivt materiale

4.6.1. Programmets formål er at støtte det industrielle samarbejde på det nukleare område ved transport af radioaktivt materiale samt at uddanne eksperter fra landene i Central- og Østeuropa og de nye uafhængige stater i sikkerhedskontrol.

4.6.2. EU's regioner indtager i spørgsmålet om anvendelse af atomkraft forskellige og undertiden modstridende holdninger. Dog hersker der enighed om, at spørgsmålets globale betydning nødvendiggør de allerhøjeste sikkerhedsnormer på dette følsomme område verden over. Regionsudvalget udtrykker derfor tilfredshed med, at de igangværende aktiviteter optages i et flerårigt program, som skal gøres til et element i energirammeprogrammet.

Bruxelles, den 16. juli 1998.

Manfred DAMMEYER

Formand for Regionsudvalget

() KOM(97) 550 endelig udg.

() Rådets resolution af 8. juli 1996 om hvidbogen »En energipolitik for Den Europæiske Union« (EFT C 224 af 1.8.1996) og Rådets forordning (EF) nr. 701/97 om vedtagelse af SYNERGI-programmet (EFT L 104 af 22.4.1997).

() KOM(97) 167 endelig udg. af 23.4.1997.

() EFT C 379 af 15.12.1997, s. 63.